钦定古今图书集成/明伦汇编/氏族典/第187卷 > 萧子云
## 钦定古今图书集成/明伦汇编/氏族典/第187卷 > 萧子云

按《梁书萧子恪传》：“子云字景乔，子恪第九弟也。年十
二，齐建武四年封新浦县侯。自制拜章，便有文彩。天
监初，降爵为子，以晋代无全书，留心撰著。书成，表奏
之，诏付秘阁。子云性沉静，不乐仕进。年三十方起家
为秘书郎。迁太子舍人，累迁北中郎外兵参军，晋安
王文学，司徒主簿，丹阳尹丞。时湘东王为京尹，深相
赏好。迁北中郎庐陵王谘议参军，兼尚书左丞。大通
元年，除黄门郎，俄迁轻车将军，兼司徒左长史。”二年，
入为吏部。三年，迁长兼侍中。大通元年，转太府卿。三
年，出为贞威将军、临川内史，在郡以和理称，民吏悦
之。还除散骑常侍，俄复为侍中。大同二年，迁员外散
骑常侍、国子祭酒，领南徐州大中正。顷之，复为侍中。
七年，出为仁威将军、东阳太守。中大同元年，还拜宗
正卿。太清元年，复为侍中、国子祭酒，领南徐州大中
正。二年，侯景寇逼，子云逃民间。三年三月，宫城失守，
东奔晋陵，馁卒于显灵寺僧房，年六十三。